Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 1 Pv 271/12/5508	Ružomberok, 13.3.2013
EEČ : 2-42-30-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov a iné

Rozhodol: 	prokurátorka Okresnej prokuratúry Ružomberok
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
Obsahom zmieru je:

a.	Peňažná suma určená na všeobecne prospešné účely: 30,00 € 
b.	Konkrétny adresát peňažnej sumy určenej na všeobecne prospešné účely: Občianske združenie Konzultačné a informačné centrum EDUKOS so sídlom ul. Ťatliaka 8,   Dolný Kubín, 
c.	Suma odovzdaná štátu na peňažnú pomoc obetiam trestnej činnosti: 15,00 € 

Obvinený sa obidvom poškodeným verbálne ospravedlnil, poškodení nežiadali náhradu škody

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ Ružomberok pod spisovou značkou ORP-432/OO-RK-2012.

dňa 1.7.2012 v čase okolo 23:00 h v Ružomberku na ulici XXXXX pred pohostinstvom Snack bar,  fyzicky napadol XXXXX takým spôsobom, že so slovami „ahoj láska“ pristúpil k nej a udrel ju dlaňou pravej ruky na ľavé líce, po čom XXXXX spadla na zem, kde ju XXXXX chytil za vlasy a chvíľu ťahal dozadu, potom ju jedenkrát kopol do oblasti brucha a najmenej dvakrát ju kopol do oblasti tváre, do úst a do oblasti spánku, čím XXXXX, nar. XXXXX v Ružomberku, trvale bytom XXXXX XXXXX spôsobil tržnú ranu dolnej pery v dĺžke 3 cm, krvnú podliatinu horného aj dolného viečka ľavého oka, zlomeninu alveolárneho výbežku hornej čeľuste so súčasným vylomením predných horných rezákov vpravo, vyvrtnutie pravého horného zuba a zlomeninu korunky ľavého horného rezáka, ktoré zranenia ju obmedzovali v obvyklom spôsobe života po dobu 17 dní,  
dňa 7.9.2012 v čase okolo 12:20 h v Obchodnom dome XXXXX v Ružomberku ul. XXXXX odcudzil 1 ks Losos filet s kožou o váhe 0,366 kg v hodnote 7,54.- Eur, 1 ks TS nabíjačka batérie v hodnote 16,99,-Eur a 1 ks Gombasecká klobása o váhe 1,106 kg v hodnote 5,42.-Eur takým spôsobom, že uvedený tovar si vložil do ruksaka a prešiel cez pokladňu bez zaplatenia, čím spoločnosti XXXXX spôsobil škodu odcudzením tovaru v hodnote 29,95,- Eur a tento čin spáchal napriek tomu, že bol v predchádzajúcich dvanástich mesiacoch za obdobný čin postihnutý a to dňa 20.4.2012 o 08:10 h za priestupok proti majetku v zmysle § 50 ods. 1 Zák. č. 372/90 Zb., preto že v Obchodnom dome Tesco Ružomberok ul. Hrabovská cesta 5270 odcudzil rôzny tovar v celkovej hodnote 88,23.- Eur, za čo mu bola policajtom Obvodného oddelenia PZ Ružomberok uložená bloková pokuta vo výške 30.- Eur nezaplatená na mieste č. bloku A 0116320,

Odôvodnenie: 

Poverený príslušník  Obvodného oddelenia  v Ružomberku   pod sp. zn. ČVS: ORP - 432/OO - RK - 2012 zo dňa 21.07.2012 podľa § 199 ods. 1  Trestného poriadku  začal trestné stíhanie  a zároveň   podľa § 206 ods. 1 Trestného poriadku vzniesol  obvinenie XXXXX  za  prečin výtržníctva podľa § 364 ods. 1 písm. a) Trestného zákona a prečin ublíženia na zdraví podľa § 156 ods. 1 Trestného zákona pre skutok uvedený vo výrokovej časti uznesenia. 

Poverený príslušník  Obvodného oddelenia  v Ružomberku   pod sp. zn. ČVS: ORP - 566/OO - RK - 2012  dňa 07.09.2012 podľa § 199 ods. 1  Trestného poriadku  začal trestné stíhanie  a následne uznesením  podľa § 206 ods. 1 Trestného poriadku zo dňa 24.09.2012 vzniesol  obvinenie XXXXX  za  prečin krádeže podľa § 212 ods. 2 písm. f) Trestného zákona  pre skutok uvedený vo výrokovej časti uznesenia. 

Po spojení vyššie uvedených trestných vecí skrátené vyšetrovanie vykonával poverený príslušník Obvodného oddelenia PZ Ružomberok v spoločnom konaní vedenom pod ČVS: ORP - 432/OO-RK-2012. 

Po skončení skráteného vyšetrovania poverený príslušník PZ predložil na tunajšiu okresnú prokuratúru vyšetrovací spis s návrhom na podanie obžaloby, po preskúmaní ktorých som zistila, že skutok kvalifikovaný ako prečin krádeže podľa § 212 ods. 2 písm. f) Trestného zákona  je preukázaný výpoveďou splnomocnenca poškodenej spoločnosti XXXXX, svedkom XXXXX, ako aj listinnými dôkazmi, predovšetkým záznamom o zásahu, vyčíslením škody, blokom na pokutu nezaplatenú na mieste č. A 0116320.  Skutok kvalifikovaný ako prečin výtržníctva podľa § 364 ods. 1 písm. a) Trestného zákona a prečin ublíženia na zdraví podľa § 156 ods. 1 Trestného zákona je preukázaný výpoveďou svedkyne - poškodenej XXXXX, svedkyne XXXXX, lekárskymi správami a znaleckým posudkom znalca z odboru zdravotníctva otorinolarynlógie. 

Vyšetrovací spis som odstúpila probačnému a mediačnému úradníkovi Okresného súdu XXXXX, ktorý  úspešne zrealizoval mediáciu v dňoch  21.02. a 22.02.2013. 

Obvinený a poškodená spoločnosť XXXXX XXXXX v zastúpení splnomocnencom XXXXX uzavreli  dňa 21.02.2013 dohodu o zmieri, v rámci ktorej  obvinený  vyhlásil, že spáchal skutok, za ktorý je stíhaný a toto vyhlásenie vykonal slobodne, vážne a určito.  Poškodený a obvinený sa dohodli na verbálnom ospravedlnení. Poškodená spoločnosť nepožaduje žiadnu náhradu škody.  

Obvinený a poškodená XXXXX uzavreli dňa 22.02.2013 dohodu o zmieri, v rámci ktorej  obvinený  vyhlásil, že spáchal skutok, za ktorý je stíhaný a toto vyhlásenie vykonal slobodne, vážne a určito.  Poškodená a obvinený sa dohodli na verbálnom ospravedlnení, poškodená ospravedlnenie obvineného prijala, pričom nepožadovala žiadnu náhradu škody.  

Obvinený XXXXX a obaja poškodení súhlasili  s postupom podľa § 220 ods. 1 Trestného poriadku.

	Zároveň obvinený zložil na účet  Okresnej prokuratúry v Ružomberku  peňažnú sumu na všeobecne prospešné účely vo výške 30,- Eur. V zmysle uzatvoreného zmieru bol určený adresát uvedenej sumy adresovať Občianskemu združeniu Konzultačné a informačné centrum EDUKOS so sídlom ul. Ťatliaka 8,   Dolný Kubín, IČO: 37801848, č. účtu: 1459608858/0200, pobočka VÚB Dolný Kubín, s tým, že z uvedenej sumy bude 15,- Eur  poukázaných na peňažnú pomoc obetiam trestnej činnosti. 

	Podľa § 220 ods. 1 písm. a), b), c)  Trestného poriadku v konaní o prečine, na 
ktorý zákon ustanovuje trest odňatia slobody, ktorého horná hranica neprevyšuje  5 rokov, môže prokurátor  so súhlasom obvineného a poškodeného  rozhodnúť o schválení zmieru a zastaviť trestné stíhanie, ak obvinený 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne  a určito, 
b/ nahradil škodu, pokiaľ  bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom,
c/ zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje  prokurátor takýto spôsob rozhodnutia za dostačujúci. 

	Za prečin výtržníctva podľa § 364 ods. 1 písm. a) Trestného zákona možno uložiť trest odňatia slobody až na tri roky. 

 Za prečin ublíženia na zdraví podľa § 156 ods. 1 Trestného zákona možno 
uložiť trest odňatia slobody  na šesť mesiacov až dva roky.  

	Za prečin krádeže podľa § 212 ods. 2 písm. f) Trestného zákona možno uložiť trest odňatia slobody až na dva roky. 

         Z vyšetrovacieho spisu  vyplýva, že obvinený XXXXX  nemá záznam v registri trestov. Podľa správ z mieste bydliska a z polície bol obvinený viackrát prejednávaný za priestupok. Vzhľadom na povahu a závažnosť  spáchaných   činov, so zreteľom na pomery  a na osobu obvineného, u ktorého je prvoradé absolvovať liečenie, keďže znalci z odboru psychiatrie navrhujú protitoxikomanické aj protialkoholické liečenie ústavnou formou,   som dospela k záveru, že takýto spôsob rozhodnutia v trestnej veci  obvineného  XXXXX je dostačujúci a preto som zmier uzavretý medzi obvineným a poškodeným schválila a trestné stíhanie obvineného zastavila podľa § 220 ods. 1 Trestného poriadku.  

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Štupáková
prokurátorka